ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Απριλίου 1999

για την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1998

[κοινοποιηθείσα υπό τον αριθμό Ε(1999) 1175]

(1999/327/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2 στοιχείο β),

μετά από διαβουλεύσεις με την επιτροπή του Ταμείου,

Εκτιμώντας:

(1) ότι, σύμφωνα με το άρθρο 5 παράγραφος 2 στοιχείο β) του κανονισμού (ΕΟΚ) αριθ. 729/70, η Επιτροπή, βάσει των ετήσιων λογαριασμών που υποβάλλονται από τα κράτη μέλη οι οποίοι συνοδεύονται από πληροφορίες που είναι αναγκαίες για την εκκαθάρισή τους, καθώς και από πιστοποιητικά πληρότητας, ακρίβειας και ειλικρίνειας των λογαριασμών που έχουν διαβιβασθεί και των εκθέσεων που έχουν καταρτιστεί από τους οργανισμούς πιστοποίησης, εκκαθαρίζει τους λογαριασμούς των οργανισμών πληρωμής που αναφέρονται στο άρθρο 4 παράγραφος 1 του εν λόγω κανονισμού·

(2) ότι σύμφωνα με το άρθρο 7 παράγραφος 1 του κανονισμού (ΕΟΚ) αριθ. 296/96, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για την κατάργηση του κανονισμού (ΕΟΚ) αριθ. 2776/88(3), όπως τροποποιήθηκε τελευταία από τον κανονισμό (ΕΚ) αριθ. 2236/98(4), οι δαπάνες που έχουν αναληφθεί στο πλαίσιο του οικονομικού έτους 1998 είναι εκείνες που πραγματοποιήθηκαν από τα κράτη μέλη, από τις 16 Οκτωβρίου 1997 έως τις 15 Οκτωβρίου 1998·

(3) ότι, έληξαν οι προθεσμίες που ορίστηκαν για τα κράτη μέλη για την υποβολή στην Επιτροπή των εγγράφων που αναφέρονται στο άρθρο 5 παράγραφος 1 στοιχείο β) του κανονισμού (ΕΟΚ) αριθ. 729/70, και στο άρθρο 4 παράγραφοι 1, 3 και 4 του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 όσον αφορά τη διαδικασία για την εκκαθάριση των λογαριασμών του ΕΤΓΠΕ, τμήμα Εγγυήσεων(5), όπως τροποποιήθηκε από τον κανονισμό (ΕΚ) αριθ. 896/97(6)·

(4) ότι η Επιτροπή επαλήθευσε τις πληροφορίες τις οποίες έλαβε και κοινοποίησε στα κράτη μέλη, πριν από τις 31 Μαρτίου 1999, τα αποτελέσματα και τις επαληθεύσεις της των πληροφοριών αυτών, συνοδευόμενες από τις αναγκαίες τροποποιήσεις·

(5) ότι σύμφωνα με τις διατάξεις του άρθρου 7 παράγραφος 1 πρώτο εδάφιο του κανονισμού (ΕΚ) αριθ. 1663/95, η απόφαση εκκαθάρισης των λογαριασμών που αναφέρεται στο άρθρο 5 παράγραφος 2 στοιχείο β), του κανονισμού (ΕΟΚ) αριθ. 729/70, καθορίζει το ποσό των δαπανών που πραγματοποιήθηκαν σε κάθε κράτος μέλος κατά τη διάρκεια του συγκεκριμένου οικονομικού έτους και που πρέπει να καταλογισθεί στο ΕΓΤΠΕ, τμήμα Εγγυήσεων, με την επιφύλαξη των αποφάσεων που θα ληφθούν μεταγενέστερα, σύμφωνα με την παράγραφο 2 στοιχείο γ), του εν λόγω άρθρου· με βάση τους λογαριασμούς που αναφέρονται στο άρθρο 5 παράγραφος 1 στοιχείο β) του προαναφερθέντος κανονισμού και τις μειώσεις ή αναστολές των προκαταβολών για το εν λόγω οικονομικό έτος, περιλαμβανομένων των μειώσεων που αναφέρονται στο δεύτερο εδάφιο του άρθρου 4 παράγραφος 3 του κανονισμού (ΕΚ) αριθ. 296/96· ότι σύμφωνα με το άρθρο 102 του δημοσιονομικού κανονισμού, της 21ης Δεκεμβρίου 1997(7), όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2779/98(8), το αποτέλεσμα της απόφασης εκκαθάρισης που αποτελείται από την ενδεχόμενη διαφορά μεταξύ του συνόλου των δαπανών που αναλύθηκαν στο πλαίσιο του συγκεκριμένου οικονομικού έτους, κατ' εφαρμογή των άρθρων 100 και 101 και του συνόλου εκείνων που αναφέρονται από την Επιτροπή στην παρούσα απόφαση, εγγράφεται σε ένα άρθρο μόνο ως δαπάνη υψηλότερη ή χαμηλότερη·

(6) ότι για ορισμένους οργανισμούς πληρωμής, οι ετήσιοι λογαριασμοί και τα έγγραφα που του συνοδεύουν επιτρέπουν στην Επιτροπή να αποφασίσει σχετικά με την πληρότητα, την ακρίβεια και την ειλικρίνεια των λογαριασμών που διαβιβάζονται· ότι βάσει των επαληθεύσεων που πραγματοποιήθηκαν, ορισμένοι λογαριασμοί δεν πληρούν τους εν λόγω όρους και ως εκ τούτου μέρος των σχετικών δαπανών δεν μπορούν να καταλογισθούν στο ΕΓΤΠΕ, τμήμα Εγγυήσεων· ότι στο παράρτημα Ι της παρούσας απόφασης εμφανίζονται τα ποσά που εκκαθαρίστηκαν από τους οργανισμούς πληρωμής·

(7) ότι βάσει των επαληθεύσεων που πραγματοποιήθηκαν, οι πληροφορίες που υποβλήθηκαν από ορισμένους άλλους οργανισμούς πληρωμής απαιτούν συμπληρωματικές έρευνες και δεν επιτρέπουν, άρα, την εκκαθάριση των λογαριασμών τους στην παρούσα απόφαση· ότι οι σχετικές ενδείξεις περιλαμβάνονται στο παράρτημα ΙΙ της παρούσας απόφασης·

(8) ότι το άρθρο 4 παράγραφος 2 του κανονισμού (ΕΚ) αριθ. 296/96 σε σχέση με το άρθρο 13 της απόφασης 94/729/ΕΚ του Συμβουλίου, της 31ης Οκτωβρίου 1994, που αφορά τη δημοσιονομική πειθαρχία(9), προβλέπει ότι η πληρωμή από τα κράτη μέλη των δαπανών μετά από τα προβλεπόμενα όρια ή προθεσμίες έχει ως αποτέλεσμα τη μείωση των προκαταβολών σχετικά με την εγγραφή των δαπανών· ότι ωστόσο, δυνάμει της παραγράφου 3 του άρθρου 4 του κανονισμού (ΕΚ) αριθ. 296/96, οι υπερβάσεις που πραγματοποιούνται κατά τη διάρκεια των μηνών Σεπτεμβρίου και Οκτωβρίου λαμβάνονται υπόψη κατά την απόφαση εκκαθάρισης των λογαριασμών, εκτός εάν διαπιστωθούν πριν από την τελευταία απόφαση που αφορά τις προκαταβολές του οικονομικού έτους· ότι μέρος των δαπανών που έχουν δηλωθεί από ορισμένα κράτη μέλη κατά την ανωτέρω περίοδο και για μέτρα για τα οποία η Επιτροπή δεν δέχθηκε ελαφρυντικές περιπτώσεις, πραγματοποιήθηκε μετά τις προθεσμίες και τα όρια που προβλέπουν οι κανονισμοί· ότι, άρα, πρέπει στην παρούσα απόφαση να ληφθεί απόφαση για τις σχετικές μειώσεις· ότι οι εν λόγω μειώσεις και κάθε άλλες δαπάνες που θα μπορούσαν να πραγματοποιηθούν μετά τα χρονικά όρια και τις κανονιστικές προθεσμίες, θα αποτελέσουν αντικείμενο απόφασης μεταγενέστερα, σύμφωνα με το άρθρο 5 παράγραφος 2 στοιχείο γ) του κανονισμού (ΕΟΚ) αριθ. 729/70 για το οριστικό καθορισμό των δαπανών που πρέπει να αποκλείονται από την κοινοτική χρηματοδότηση·

(9) ότι η Επιτροπή κατ' εφαρμογή του άρθρου 13 της απόφασης 94/729/ΕΚ, και του άρθρου 4 παράγραφος 2 του κανονισμού (ΕΚ) αριθ. 296/96, μείωσε ή ανέστειλε ορισμένες μηνιαίες προκαταταβολές σχετικά με την εγγραφή των δαπανών του οικονομικού έτους 1998 και με την παρούσα απόφαση προχωρά στις μειώσεις που προβλέπονται από το άρθρο 4 παράγραφος 3 του προαναφερθέντος κανονισμού· ότι, ανεξάρτητα από τη λογιστική εκκαθάρισή τους από την παρούσα απόφαση, οι σχετικές δαπάνες θα αποτελέσουν αντικείμενο μεταγενέστερης απόφασης κατ' εφαρμογή του άρθρου 5 παράγραφος 2 στοιχείο γ), του κανονισμού (ΕΟΚ) αριθ. 729/70· ότι βάσει των ανωτέρω, για να αποφευχθεί οποιαδήποτε πρόωρη ή προσωρινή επιστροφή των εν λόγω ποσών θα πρέπει αυτά να μην αναγνωρισθούν από την παρούσα απόφαση, με την επιφύλαξη της μεταγενέστερης εξέτασής τους με βάση το άρθρο 5 παράγραφος 2 στοιχείο γ)·

(10) ότι το άρθρο 7 παράγραφος 1 δεύτερο εδάφιο του κανονισμού (ΕΟΚ) αριθ. 1663/95 προβλέπει ότι τα προς ανάκτηση ή πληρωμή ποσά από ή προς κάθε κράτος μέλος σύμφωνα με το παράρτημα ΙΙΙ της παρούσας απόφασης μειώνονται ή προστίθενται στις προκαταβολές που καταβάλλονται κατά το δεύτερο μήνα που έπεται του μήνα κατά τη διάρκεια του οποίου λήφθηκε η απόφαση εκκαθάρισης λογαριασμών·

(11) ότι σύμφωνα με το άρθρο 5 παράγραφος 2 στοιχείο β) τελευταίο εδάφιο, του κανονισμού (ΕΟΚ) αριθ. 729/70, και το άρθρο 7 παράγραφος 1 του κανονισμού (ΕΚ) αριθ. 1663/95, η παρούσα απόφαση, που έχει ληφθεί βάσει λογιστικών στοιχείων, δεν προδικάζει μεταγενέστερες αποφάσεις της Επιτροπής με τις οποίες αποκλείονται δαπάνες από την κοινοτική χρηματοδότηση οι οποίες δεν πραγματοποιήθηκαν σύμφωνα με τους κοινοτικούς κανόνες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι λογαριασμοί των οργανισμών πληρωμής των κρατών μελών που αφορούν τις δαπάνες που χρηματοδοτούνται από το ΕΓΤΠΕ, τμήμα Εγγυήσεων, για το οικονομικό έτος 1998, εκκαθαρίζονται όπως αναφέρεται στο παράρτημα Ι.

Άρθρο 2

Οι λογαριασμοί των οργανισμών πληρωμής των κρατών μελών σχετικά με τις δαπάνες που χρηματοδοτούνται από το ΕΓΤΠΕ, τμήμα Εγγυήσεων, για το οικονομικό έτος 1998 που αναφέρονται στο παράρτημα ΙΙ, διαχωρίζονται από την παρούσα απόφαση και θα αποτελέσουν αντικείμενο μεταγενέστερης απόφασης.

Άρθρο 3

Τα προς ανάκτηση ή πληρωμή ποσά από ή σε κάθε κράτος μέλος στα πλαίσια της εκκαθάρισης λογαριασμών καθορίζονται στο παράρτημα ΙΙΙ της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 30 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 94 της 28.4.1970, σ. 13.

(2) ΕΕ L 125 της 8.6.1995, σ. 1.

(3) ΕΕ L 39 της 17.2.1996, σ. 5.

(4) ΕΕ L 281 της 17.10.1998, σ. 9.

(5) ΕΕ L 158 της 8.7.1995, σ. 6.

(6) ΕΕ L 128 της 21.5.1997, σ. 8.

(7) ΕΕ L 356 της 31.12.1977, σ. 1.

(8) ΕΕ L 347 της 23.12.1998, σ. 3.

(9) ΕΕ L 293 της 12.11.1994, σ. 14.

ΠΑΡΑΡΤΗΜΑ I

ΕΚΚΑΘΑΡΙΣΗ ΤΩΝ ΛΟΓΑΡΙΑΣΜΩΝ ΤΩΝ ΟΡΓΑΝΙΣΜΩΝ ΠΛΗΡΩΜΗΣ - ΟΙΚΟΝΟΜΙΚΟ ΕΤΟΣ 1998

Κατάσταση των οργανισμών πληρωμής των οποίων οι λογαριασμοί εκκαθαρίζονται ως ακολούθως

>ΘΕΣΗ ΠΙΝΑΚΑ>

Το ποσόν "B1-370 εκκαθάριση" δεν αναφέρεται παρό μόνον εάν δεν περιείχετο στην αρχική δήλωση η οποία εστάλη από το κράτος μέλος.

ΠΑΡΑΡΤΗΜΑ ΙΙ

ΕΚΚΑΘΑΡΙΣΗ ΤΩΝ ΛΟΓΑΡΙΑΣΜΩΝ ΤΩΝ ΟΡΓΑΝΙΣΜΩΝ ΠΛΗΡΩΜΗΣ - ΟΙΚΟΝΟΜΙΚΟ ΕΤΟΣ 1998

Κατάσταση τον οργανισμών πληρωμής των οποίων οι λογαριασμοί εκκαθαρίζονται ως ακολούθως

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

ΕΚΚΑΘΑΡΙΣΗ ΤΩΝ ΛΟΓΑΡΙΑΣΜΩΝ ΤΩΝ ΟΡΓΑΝΙΣΜΩΝ ΠΛΗΡΩΜΗΣ - ΟΙΚΟΝΟΜΙΚΟ ΕΤΟΣ 1998

Ποσό ανακτητέο ή πληρωτέο προς το κράτος μέλος σε εθνικό νόμισμα

>ΘΕΣΗ ΠΙΝΑΚΑ>